b'\n_START_ARTICLE_\nRaza\n_START_SECTION_\nVsebina\n_START_PARAGRAPH_\nGlavni junak romana je vojak, ki se v Prekmurje vra\xc4\x8da z boji\xc5\xa1\xc4\x8d prve svetovne vojne. Zaradi popolne izgube spomina s \xc4\x8dasom prevzema razli\xc4\x8dne identitete mnogih, ki so bili pozabljeni ali mrtvi. Ljubezensko pa se zaplete tudi z \xc5\xbeeno enega od mo\xc5\xbe katerega dokumente nosi. Glavni junak i\xc5\xa1\xc4\x8de svojo lastno identiteto, a \xc5\xbeivljenjska pot ga vodi skozi zapore, delo z zastavljalcem, beg pred policijo in organiziranje tihotapljenja iz Avstrije. Ves \xc4\x8das pa se zaplete v razburljivo politi\xc4\x8dno dogajanje, ki se je po prvi svetovni vojni odvijalo v Prekmurju in dose\xc5\xbee vrhunec z razglasitvijo Murske republike. _NEWLINE_V romanu so prikazani odnosi med razli\xc4\x8dnimi dru\xc5\xbebenimi sloji in skupinami. Avtor opisuje prekmurske \xc5\xbdide, ostanke mad\xc5\xbearske aristokracije, tihotapce, cigane in obubo\xc5\xbeano prebivalstvo, ki jih je doletela vojna vihra. _NEWLINE_Zgodba je postavljena v \xc4\x8das tik po prvi svetovni vojni, ko se na prostoru razpadle Avstro-Ogrske izoblikujejo nove dr\xc5\xbeave in oblasti. Oblasti se menjajo kot za stavo in veljaki ter vodje se kot po teko\xc4\x8dem traku menjajo in pristajajo v zaporih ali izgnanstvu. Prebivalstvo pa je pre\xc5\xbeeto s strahom pred bolj\xc5\xa1eviki in njihovimi idejami. _NEWLINE_Pripoved se bralca dotakne z zgodbo o \xc4\x8dlovekovi usodi, njegovi nezadostnosti in nepomembnosti. Glavni junak, ki je brez identitete, spomina ter lastnine, se bori za lastno pre\xc5\xbeivetje. Vendar pa ugotovi, da je la\xc5\xbeje \xc5\xbeiveti za druge, idejo, dr\xc5\xbeavo ali gospodarja. Prav tako je roman pripoved o pogubni ljubezni.'